আটের দশকের শেষ দিকে মুক্তি পেয়েছিল ‘ম্যায়নে প্যার কিয়া’। যাঁর নায়ক-নায়িকার চরিত্রে ছিলেন সলমন খান ও ভাগ্যশ্রী। দু’জনেরই এই ছবিতে বলিউডে অভিষেক হয়েছিল। সেসময় ‘ম্যায়নে প্যার কিয়া’ যে পরিমাণ হিট করেছিল তাতে সলমন খান ও ভাগ্যশ্রীর অভিনয়ের কেরিয়ার রকেট গতি পেয়ে যায়। সলমন তো আজ বলিউডের অন্যতম শীর্ষ নায়ক। 
কিন্তু, এই কথা ক’জন জানেন যে বাংলার প্রসেনজিৎ ছিলেন ‘ম্যায়নে প্যার কিয়া’ ছবির নায়কের ভূমিকায় প্রথম পছন্দ। খোদ প্রসেনজিৎ একথা জানিয়েছেন। সম্প্রতি মুক্তি পেয়েছে প্রসেনজিৎ অভিনীত হিন্দি ছবি ‘ট্রাফিক’। সেই উপলক্ষ্যে মুম্বইয়ে এক সাংবাদিকদের মুখোমুখি হয়েছিলেন প্রসেনজিৎ। সেখানেই তিনি এত দিনকার গোপন কথাটি জানান। 
প্রসেনজিৎ জানান, ‘ম্যায়নে প্যার কিয়া’-র প্রযোজক সুরজ বারজাতিয়ার কাছ থেকেই তিনি ডাক পেয়েছিলেন। মুম্বইয়ে এ জন্য ৬-৭ দিন থাকতেও হয়েছিল তাঁকে। অডিশনও দিয়েছিলেন প্রসেনজিৎ। সেসময়ই মুক্তি পেয়েছিল প্রসেনজিৎ অভিনীত ‘অমরসঙ্গী’ ছবিটি। বারজাতিয়ারা ‘অমরসঙ্গী’ দেখেই প্রসেনজিৎকে নাকি নির্বাচিত করেছিলেন। কিন্তু, শেষমেশ ‘ম্যায়নে প্যার কিয়া’ ছবিতে অভিনয় করেননি তিনি। 
এরপর ‘সাজন’ ছবিতেও নাকি অভিনয়ের অফার ছিল। কিন্তু, বাংলা ছবির ব্যস্ততায় সেই অফারও বাতিল করেছিলেন প্রসেনজিৎ। আর সলমনের ফিল্মি কেরিয়ারে ‘সাজন’-এর সেই চরিত্র অন্যতম মাইনস্টোন হয়ে গিয়েছিল। 
কিন্তু, আজ এতদিন পর অতীতের কথা কেন টানলেন প্রসেনজিৎ? সেই নিয়ে কৌতুহলী আম বাঙালি।